钦定古今图书集成/方舆汇编/职方典/第1527卷 > 思州府峒蛮考
## 钦定古今图书集成/方舆汇编/职方典/第1527卷 > 思州府峒蛮考

明

太祖洪武元年，思州宣抚使田仁厚遣其都事林宪等来献地。

按《明外史土司传》：“洪武初，起兵平汉，略地湖南。元思州宣抚使田仁厚遣其都事林宪、万户张思温来献镇远、古州军民二府，婺川、功水、常宁等十县，龙泉、瑞溪、沿河等三十四州。于是命改宣抚为思南镇西等处宣慰使司，以仁厚为宣慰使，俱岁朝贡不绝。明年，仁厚死，子弘正袭。九年，田弘正与其弟弘道等来朝。”

按《明外史土司传》：“洪武九年，田弘正与其弟弘道等来朝，帝命礼部皆优其赐予。”

十八年，思州诸洞蛮作乱，命信国公汤和讨擒之。

按《明外史土司传》：“洪武十八年，思州诸洞蛮作乱，上命信国公汤和等讨之。时寇出没不常，闻师至，辄窜匿山谷间，退则复出劫掠。和等师抵其地，恐蛮人惊溃，乃于诸洞分屯立栅，与蛮人杂畊，使不复疑。久之，以计擒其魁，馀党悉溃。师还，留兵镇之。”

二十年，宣慰田弘正死，子琛袭。

按：《明外史土司传》云云。

成祖永乐八年，田琛购乱，镇远侯顾成执之，送京师，思州平。

按《明外史土司传》：“永乐八年，思州宣慰田琛与田宗鼎争沙坑地，有怨。而宗鼎之副使黄禧亦与宗鼎有怨，因与琛结，图宗鼎，构兵。琛自称天主，禧为大将，率兵攻思南。宗鼎挈家走，琛杀其弟，发其坟墓，并戮其母尸。宗鼎诉于朝，屡敕琛、禧赴阙自辨，皆拒命不至，潜使奸人入教坊司，伺隙为乱。事觉，遣行人蒋廷瓒” 召之，而命镇远侯顾成以兵压其境，擒执琛、禧，械送京师，皆引服。琛妻冉氏尤强悍，遣人招诱台、罗等寨苗普亮为乱，冀朝廷遣琛还招抚以免死。帝闻而锢之，以“宗鼎穷蹙来归，得末减，令复职还思南，而宗鼎必得报怨，以绝祸根。” 帝以其幸免，祸不自惩，而更遑忿，遂留京师。宗鼎出《诽言》，因发祖母阴事，谓与禧奸，实造祸。本祖母亦发宗鼎缢杀亲母渎乱人伦事。帝命刑部正其罪。谕户部尚书夏原吉曰：“琛与宗鼎分治思州、思南，皆为民害。琛不道，巳正其辜。宗鼎灭伦，罪不可宥。其思州、思南三十九长官地，可更郡县，设贵州布政使司总辖之” ，而命顾成剿台罗诸寨。顾成斩苗普亮，思州贼平。

二十年，废思州。思南两宣慰田氏亡。

按：《明外史土司传》：“永乐十二年，分贵州地隶八府。贵州为内地，自是始。两宣慰废，而田氏遂亡。”